钦定古今图书集成/明伦汇编/氏族典/第095卷 > 苏孝慈
## 钦定古今图书集成/明伦汇编/氏族典/第095卷 > 苏孝慈

按《隋书苏孝慈传》：“孝慈，扶风人。少沉谨，有器干，美容
仪。周初，为中侍上士，后拜都督，聘于齐，以奉使称旨，
迁大都督。其年又聘于齐，还受宣纳上士。后从武帝
伐齐，以功进位开府，赐爵文安县公，寻改封临水县
公，累迁工部上大夫。高祖受禅，进爵安平郡公，拜大
府卿，俄迁大司农。岁馀，拜兵部尚书，待遇逾密。时皇”
太子勇，颇知时政，上欲重宫官之望，于是拜孝慈为
太子右卫率，又领太子右庶子，转授左卫率，仍判工
部、民部二尚书，称为干理。数载，进位大将军，转工部
尚书。开皇十八年，将废太子，出为浙州刺史。仁寿初，
迁洪州总管，俱有惠政。其后桂林、山越为乱，诏孝慈
为行军总管击平之。卒官。有子会昌。